প্রশ্ন: পত্রিকার কভার পেজের ছবি নিয়ে বিতর্ক হবে ভেবেছিলেন?
গিলু: জানাই ছিল। স্তন্যদানের ছবি নিয়ে বিতর্ক-সমালোচনা হবে। ভেবেছিলাম অনেকে প্রশংসা করবেন। কেউ কেউ হয়তো ভুলভ্রান্তি শুধরে দেবেন। কিন্তু ব্যক্তিগত স্তরে আক্রমণ হচ্ছে, ফেসবুকের ওয়ালে এসে কুরুচিকর মন্তব্য করছে— এটা সত্যিই ভাবিনি।
প্রশ্ন: অনুশোচনা...
গিলু: (দৃপ্ত স্বরে) একেবারেই না! যত অপমানই করুক না কেন, কিছু এসে যায় না। নিজের অধিকারের দাবিতে সরব হলে সমাজ সবসময়ই নেতিবাচক মন্তব্য করে, আমার ক্ষেত্রেও ব্যতিক্রম হয়নি।
প্রশ্ন: অনেকেই তো বলছেন, প্রকাশ্যে স্তন্যদান করাতে গিয়ে তাঁদের তিক্ত অভিজ্ঞতার কথা।
গিলু: এটা স্বাভাবিক ব্যাপার, কিছু অন্যায় নেই। তবু গতকাল পর্যন্ত লোকে এ নিয়ে কথা বলতে সংকোচবোধ করত। কিন্তু আমাকে অপমান করার জন্য হলেও লোকে এখন স্তন এবং স্তন্যদান নিয়ে কথা বলছে, এটাও কম কী! এ তো রীতিমতো বিপ্লব! ... মায়েদের অসম্মান করা আমার উদ্দেশ্য ছিল না। এটা আমার কাছে একটা কাজ ছিল মাত্র।
প্রশ্ন: ছবিতে আপনার শাড়ি-সিঁদুর পরা নিয়ে প্রশ্ন উঠেছে। বলা হচ্ছে, কোনও মা এবং তাঁর সন্তানকে নিয়ে ফটোশ্যুট কেন হল না! শুধু প্রচারের জন্যেও পত্রিকার কভারে ওই ছবি! 
গিলু: বলুন তো, ক’জন মা এভাবে ফটোশ্যুট করতে এগিয়ে আসতে পারবেন? একজনও না। কতজন মা এগিয়ে এসে বলেছেন, গিলু ভুল করেছো! কেউ বলেননি। কারণ, কোনও ভুল করিনি। আমি অবিবাহিত মডেল, এটা সমস্যা নয়। সমস্যা হল, মানুষ এইভাবে মায়েদের দেখতে অভ্যস্ত নয়।
প্রশ্ন: ছবিতে ‘শরীর’ দেখানোর জন্য তো কম সমালোচনা হচ্ছে না...
গিলু: আমার শরীরের উপরে শুধু আমারই অধিকার। তাই একদিন আমি শরীরের অংশবিশেষ দেখিয়ে ফটোশ্যুট করেছি বলে মহাভারত অশুদ্ধ হয়ে যায়নি। এই ফটোশ্যুটের পরে গিলু জোসেফ মানুষ হিসাবে একটুও বদলায়নি। আমার ছবি নিয়ে নোংরা কথা বলে আমার চরিত্রহনন করা সম্ভব নয়। যাঁরা ওই ধরনের কথা বলছেন, তাঁরা নিজেদেরই চরিত্রের 
প্রমাণ রাখছেন।
প্রশ্ন: স্তন নিয়ে সমাজে এখনও ‘ট্যাবু’ রয়েছে। কীভাবে কাটিয়ে উঠলেন?
গিলু: স্তন্যদান নিয়ে প্রচারে অংশগ্রহণের প্রস্তাব যদি আমার কাছে এক বছর আগেও আসত, তাহলে হয়তো আমি করতাম না। কারণ, আর পাঁচজন অবিবাহিত মহিলা অথবা মায়েদের মতো আমারও শরীর নিয়ে ছুৎমার্গ ছিল। কিন্তু সেসময় ব্যক্তিগত জীবনের কিছু ঘটনা আমায় অন্যভাবে ভাবতে বাধ্য করে।
প্রশ্ন: কী হয়েছিল?
গিলু: এক বছর আগে বাবা মারা যান। তিনি সবসময় বলতেন, এমন কিছু করবে না যা অন্যের অস্বস্তির কারণ হয়। কিন্তু তাঁর মৃত্যুর পর আমি অন্যভাবে ভাবতে শুরু করি, যা দৃষ্টিভঙ্গি বদলে দেয়। অনেক অভিনেত্রী ছবির প্রয়োজনে নগ্ন হয়েছেন, তখন কারও সমস্যা হয়নি। বোধহয় একজন মা স্তন্যপান করাচ্ছে দেখলেই লোকের সমস্যা!
প্রশ্ন: বিতর্ক নিয়ে পরিবারের প্রতিক্রিয়া?
গিলু: অনেকেই জিজ্ঞাসা করছেন যে, বাড়ির লোক অনুমতি দিলেন কীভাবে? ওই ছবির জন্য আমার মা লজ্জিত নন। তবে আমার জন্য উদ্বিগ্ন।
প্রশ্ন: ইতিমধ্যেই তো মামলা হয়েছে...
গিলু: পত্রিকার তরফে সম্ভবত এনিয়ে পদক্ষেপ করা হবে। তারপরও যদি আমাকে মুখ খুলতে হয়, জবাব তৈরি আছে।